次韻葉夢符端午
作者：陳棣
朝代：宋

paragraphs: 吾邦重午節，興目皆可寓。
遊人肆喧闐，畫舫紛排布。
遡風伐鼉鼓，擊楫觀競渡。
驕豪務相誇，水陸爭治具。
醉憂瓶之罄，懽迫日云暮。
朋從喜盍簪，謔浪時一遇。
朅來廷尉府，官冷知誰顧。
吻燥無復濡，腹枵何時飫。
堂堂匡鼎來，解后肯同趣。
携家忽過我，市飲容旋酤。
遥知分已投，更喜首暫聚。
慙非浴沂人，鄙志蒙推與。
憐我孤危資，極力爲調護。
高談驚四筵，坐使兒女怖。
便當追彥國，未肯多文度。
長篇粲珠玉，綺語斥霞鶩。
人生類飄蓬，會合寧有數。
交情看白頭，何必論新故。